Borgtog vir polisiekolonel wat glo omkoopgeld vraKol. Mohale Andrew Masia (Foto: Valke) Kol. Mohale Andrew Masia (51) het Maandag in die Johannesburgse landdroshof verskyn nadat hy op aanklag van beweerde korrupsie in Sophiatown, Johannesburg, in hegtenis geneem is. “Masia het glo in Oktober verlede jaar omkoopgeld van R6 000 van ŉ verdagte gevra en die man verseker dat hy in ruil daarvoor borgtog sou kry en dat die dossier vernietig sou word,” het brig. Hangwani Mulaudzi, woordvoerder van die Valke, in ŉ verklaring gesê. Masia is vrygelaat op borgtog van R5 000 en moet weer op 12 November in die hof verskyn. Die ondersoek duur voort.